5. A feladat a XVIII. századi magyar társadalommal kapcsolatos.
Válaszoljon a kérdésekre a források és ismeretei alapján! (Elemenként 1 pont.)

„Nemcsak a magam java, de a közjó érdekében is szorgalmasan és minden erővel
azon fáradozom, hogy svábokkal […] az üres helységeket népessé tegyem, és így az
említett lakossághiányt legalább részben kiegyenlítsem, egyúttal pedig a közterhek
és kötelezettségek ellátásáról gondoskodjam és ami a legfőbb dolog: a katolikus
vallás is inkább gyarapodhassék.” (Gróf Károlyi Sándor; 1712)

a) Nevezze meg az újranépesítésnek azt a formáját, amelyet a forrás említ!
………………………………………………………………………………………
b) Ki volt Magyarország uralkodója a forrás keletkezésének idején?
Uralkodó neve:……………………………………
c) Írja a szövegrész alatti pontozott vonalra a forrásban említett etnikum nevét!

1. „Békéscsaba példája is mutatja, hogy az Alföld újratelepítésekor hány helyről
érkeztek jobbágyok. Az első [nem magyar] telepesek 1718-ban érkeztek a városba
Nógrád, Hont, Gömör és Zólyom vármegyékből.[…] A betelepedések következtében
[…] a településvonal a XVIII. század végére 10-40 kilométerrel délebbre tolódott ki,
mint a középkorban.” ( Ács Zoltán történész)

Etnikum neve: ………………………………………

2.„A Magyarországra érkező telepesek […] kezdetben kizárólag katolikusok voltak.
A bécsi udvar szemében […] [ők] mindenekelőtt a birodalom támaszai voltak. Nem
fertőzték [őket] kuruc hagyományok.[…] a telepesek olyan gazdasági kultúrát is
hoztak, amelyet a tőkés fejlődés irányába mutató árutermelés alakított ki.” (Ács
Zoltán történész)

Etnikum neve: ………………………………………

3.„[…] A korábbi századokban is jelentős szerepet játszottak a hazai kereskedésben.
Szívesen szállták meg a folyók, elsősorban a Duna mellett lévő, tranzitkereskedelem
szempontjából fontos városokat. Jelentős volt a […] kereskedők tevékenysége
Tolnán, Dunaföldváron, Ráckevén, Budán, Pesten, Vácott és Szentendrén. […]
Társaságokba tömörültek, és úgy járták a Dunát a bolgár kikötőktől a délnémet
kereskedővárosokig.” ( Ács Zoltán történész)

Etnikum neve: ………………………………………

Megoldás
5) XVIII. századi magyar társadalom (Elemenként 1 pont, összesen 5 pont.)
a) betelepítés vagy szervezett betelepítés
b) III. Károly (VI. Károly is elfogadható.)
c) 1. szlovák
2. német vagy sváb
3. szerb vagy rác
